มอร์แกนเพิ่มหุ้นไทย
กองทุนชอบตลาดเกิดใหม่พื้นฐานแกร่งสุดก้องเกียรติเชียร์หุ้นการเงินแย้มกำไรดีมาก
23 เม.ย. 2556

กองทุนชอบตลาดเกิดใหม่พื้นฐานแกร่งสุดก้องเกียรติเชียร์หุ้นการเงินแย้มกำไรดีมาก
มอร์แกนสแตนเลย์เพิ่มน้ำหนักลงทุนหุ้นไทย “ก้องเกียรติ” เล็งเพิ่มเป้ากำไร บจ. เชียร์หุ้นการเงินเจ๋งสุด 
บริษัท มอร์แกนสแตนเลย์ ออกบทวิเคราะห์ ปรับเกรดการลงทุนหุ้นประเทศไทยจากน้อยกว่าตลาดเป็นปกติ เพราะอัตราผลตอบแทนต่อส่วนของผู้ถือหุ้นที่สูงขึ้นและยังมีการทบทวนกำไรเพิ่มขึ้นจากปัจจัยทางเทคนิคที่ดีขึ้น ภายหลังเพิ่มประมาณการการขยายตัวทางเศรษฐกิจจาก 4% เป็น 4.7% ในปีนี้
ด้านเอชเอสบีซี เปิดเผยผลสำรวจผู้จัดการกองทุนทั่วโลกยังมีมุมมองหุ้นเป็นบวกในไตรมาส 2 โดยครึ่งหนึ่งของผู้จัดการกองทุนชอบลงทุนในตลาดหุ้นเอเชียแปซิฟิก ยกเว้น ญี่ปุ่น ส่วน 3 ใน 4 ของผู้จัดการกองทุนเพิ่มน้ำหนักลงทุนในพันธบัตรสกุลเงินเอเชีย
“ไม่มีผู้จัดการกองทุนรายใดเลยที่ลดน้ำหนักลงทุนในหุ้น”
นายวินีต โวฮ์รา ผู้อำนวยการบริหารระดับภูมิภาค ฝ่ายการพัฒนาความมั่งคั่ง ธนาคารเอชเอสบีซี ประจำภูมิภาคเอเชียแปซิฟิก กล่าวว่า ผู้จัดการกองทุนทั่วโลกยังคงมีมุมมองเป็นบวกต่อการเติบโตของตลาดหุ้น ซึ่งตลาดหุ้นเกิดใหม่รวมทั้งตลาดหุ้นเอเชียยังคงน่าสนใจ เนื่องจากมีปัจจัยพื้นฐานที่ดีกว่าตลาดอื่น 
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ เอเซีย พลัส กล่าวว่า จากภาวะหุ้นที่ดีอย่างต่อเนื่อง ในช่วงครึ่งหลังปีนี้บริษัทอาจปรับเพิ่มอัตราการเติบโตกำไรสุทธิของบริษัทจดทะเบียน (บจ.) ในปีนี้ จากเดิมคาดว่าจะเติบโตขึ้น 40% จากปีก่อนที่ทำได้ 603 ล้านบาท 
อย่างไรก็ตาม ปีนี้หุ้นกลุ่มการเงินจะได้รับการตอบรับดีและน่าลงทุน ตั้งแต่เช่าซื้อที่ส่วนต่างดอกเบี้ยอยู่ในระดับดี กลุ่มธนาคารพาณิชย์ผลประกอบการไตรมาสแรกก็ออกมาดีกว่าที่คาด แต่ถือว่ายังน้อยกว่าผลประกอบการโบรกเกอร์ที่มีการโตตามมูลค่าการซื้อขายที่โตเป็น 100% เป็น 56 หมื่นล้านบาทต่อวัน ขณะที่หุ้นที่ไม่แนะนำคือ กลุ่มส่งออกเพราะได้รับผลกระทบจากค่าเงินบาทที่แข็งค่า
นายภากร ปีตธวัชชัย รองผู้จัดการ ตลาดหลักทรัพย์แห่งประเทศไทย เปิดเผยว่า ค่าเงินบาทแข็งไม่น่าจะส่งผลกระทบต่อกำไรของ บจ. เพราะจากตัวเลขย้อนหลังตลอด 10 ปีที่ผ่านมา พบว่า เงินบาทแข็งค่าขึ้น 5% ต่อปี แต่ความสามารถทำกำไรของ บจ.กลับสูงขึ้น โดยเฉพาะผู้ส่งออกหลักในกลุ่มบริการ อาหาร อิเล็กทรอนิกส์